- Galesa
- <
- 4
- >

4
Alokeltum, a abon
1 Ejum ji n yahke ba elbungu ji a. Eji nlehkelkv kpeke li mmonse, elyaange anehng anehng bo kpimm, ye a nlokeltum, jol eji ye li li nfona nsol nyio kpee. 2 Nlehkelkv kpo woomo go elwo ni ane ba kpo fil-e, fere woomo go elwo ni ane ba nsol enye wob bo go ebo, tete afung biingi nya nde kunu no.
3 Ano wo tob li kak awahr awahr fvfo. Eji e jolo abonse,*4:3 Gal 3:23-25 e jolo aju nya atohko nya kpo fili njini.†4:3 Kol 2:8,20
4 Wo, eji afung nyao biingi no,‡4:4 Ef 1:10 Esowo kehm tumu Mmon ewe. Nnenkal wo jel-e, á fere woomo go elwo ni atahm, 5 eji á lꞌfak ane ba wob go elwo ni atahm yake, bo fere jol abon ba Esowo.
6 Tib eji e li abon ebe, owo wahnge Esowo kehm tumu etohko ji Mmon ewe tv-r, ba yel go egahra ntim, ji kpo rabe re, “Abba, Nsoo!”§4:6 Rom 8:15
7 Anv, eji Esowo ma-a lim re, wo kꞌkpe jol nlokeltum, wobfere jol mmon. Eji a ma fere jol mmon, wobtob jol nlehkelkv no Esowo.
Ana Pol jo tiiri aneb Galesa
8 Wuku wuku eji ń kala kahn Esowo, ń jolo aju nya nsol nyi Esowo limi no, nyi ki li yefono Esowo. 9 Anv, eji ḿ ma kahn Esowo, kehn n jol bungu re, eji Esowo ma-n kahn, jen ji wahnge ḿ bahke kpe feere goji atohko nyao nya ki kpi nsahm, nya ma gbo ekpak? Jen ji wahnge ń kpꞌsebe re wahn kpe feere jol aju ebo?*4:9 Gal 4:3 10 Ń kpo bum akahmekahme afung, fere jo bum akahmekahme anyahng, fere bum ekahmekahme ngare, a akahmekahme nnya.†4:10 Kol 2:16 11 N kpꞌfahle re, eltum ni n limi go egahne, n limi na tane.‡4:11 2 Jon 8
12 Abonanee, n kp-n gboongo re, wahn fere jol ana me, tibre me n tob li ana wahn.§4:12 1 Kor 9:21
Ebꞌbi ajehng ajehng me ń limem. 13 Ń kpꞌkahne re, ngare nyi n gbo mbang bung alum Esowo tong-n, n jo yꞌyam.*4:13 1 Kor 2:3 14 Eyam ebame bio jolo ana ejum elgaare ka wahn, jol tvtv ona ḿ m-e daangem, fere ten-m. Ń ko-m ana enjel nyi Esowo, fere ko-m ana Kraist Jisos antahng antahng.
15 Anv, eyebatahng ji ḿ bele no je gan? N kp-n yiimi ntianse re, ki ga ga, kehn ń jol luudu amahr enyahne ka-m. 16 Anv, me n fere jol nnekv ewahne, eji n kp-n tongo etingitinga?
17 Bo kpꞌsahb nꞌnok re bo lim etem a nahne, jol bo nehme lim go ntir atahng nyi nno. Tibre bo kpꞌsebe re bo yaam-r a nahne, eji wahn lꞌtob lim etem a bo.†4:17 Gal 1:7 18 Nꞌnob re bo jo nok, lim etem ngare anyehng anyehng, jol afi n jolem ona, bo lꞌsoro lꞌlim go ntir atahng nyi nno. 19 Abon ebame, n kpꞌkpeke rahng ejel ebahne,‡4:19 1 Kor 4:15 tete Kraist gbal go egahne atahng.
20 Kp-m koro re me n jol a nahne anv, fere bung a nahne go mbang nyindiki. Tibre ji n wuku bada nahne ma-m fohk nkv.
Hegar abola Sera
21 Tong-m wahn ana atahm bungu no, wahn jio ji kpꞌsebe re wahn kpe woomo go elwo ni atahm! Ń nehme wuk ji atahm bungu noa? 22 Nwer Esowo bungu re, Ebraham bele abon ba nlum na abal. Noko, nju nyi jel-e, noko, nnenkal no ma for wo jel-e. 23 Mmon no nju nyio jel-e no, á jel-e go mbang nyehka nyehka. Wo, mmon no nnenkal no ma for jel-e no, á jel-e tib go enyam bi Esowo nyame no tong-e.§4:23 Rom 9:7-9
24 A wo li ntugare nyi tib-r ejum. Tibre anebkal abal baa yim go egbanngalung ebbal. Hegar yim go egbanngalung ji Esowo limi a abone Hegar go ewong ji bo kpo lung re Sainai, egbanngalung jio ji limi bo, bo jol aju.*4:24 Rom 8:15 25 Tibre aneb Arebia kpo lung Sainai re Hegar, ji kpꞌtibi Jeusalem ji li lela, ji li nju, a abon ebe kpee.†4:25 Luk 2:38 26 Jeusalem ji li go ero ebfor, ji ji li nnee ejahre.‡4:26 Hib 12:22 27 Tibre nwer Esowo bungu re,
“Bel eyebatahng, wo ngum a nnenkal no kil jele abon.
Fa asol kak, wo fere siiki, wo jio ji kala rꞌrahng ejel.
Tibre nnenkal no nlum ewe m-e tahm sa wo
ga kpi abon sehnge nnenkal no kpi nlum.”§4:27 Mak 2:20; Ell 7:9
28 Abonanee, e li abon Esowo ana Aisik, tib enyam bi Esowo nyame no. 29 Ana jolo ngare nyi mmon no bo jel-e go mbang nyehka nyehka jo nohk mmon no bo jel-e go etohko ji Esowo, ano wo tob li anv.*4:29 Elt 17:13 30 Wo anv, nwer Esowo bungu renan? Bungu re, “Kam nju nyio, a mmon ewe! Tibre mmon no nju nehm tiki li elkv ano a mmon no nnenkal no ma for jel-e no.”
31 Abonanee, wahr abon ba nju sang, e li abon ba nnenkal noo no ma for.

- Galesa
- <
- 4
- >

*4:3 4:3 Gal 3:23-25

†4:3 4:3 Kol 2:8,20

‡4:4 4:4 Ef 1:10

§4:6 4:6 Rom 8:15

*4:9 4:9 Gal 4:3

†4:10 4:10 Kol 2:16

‡4:11 4:11 2 Jon 8

§4:12 4:12 1 Kor 9:21

*4:13 4:13 1 Kor 2:3

†4:17 4:17 Gal 1:7

‡4:19 4:19 1 Kor 4:15

§4:23 4:23 Rom 9:7-9

*4:24 4:24 Rom 8:15

†4:25 4:25 Luk 2:38

‡4:26 4:26 Hib 12:22

§4:27 4:27 Mak 2:20; Ell 7:9

*4:29 4:29 Elt 17:13

© 2024 SCO