- Efesus
- <
- 3
- >

3
Eltum ni Pol limi go ellong ane baka baka
1 Me Pol, n li nne a ngbekobo no Kraist tib go egahne esi, wahn ane baka baka.*3:1 Fil 1:7,13
2 N kpꞌbumu re, wahn ebwuk ana Esowo ma-m ka eltum nia go ege a nnoobo re me n lim ka-n.†3:2 Elt 22:21 3 Esowo lennge ntoobo nyi á toobo mbehr mbehr ka-m, ana m ma tohko nyon abon alum bade.‡3:3 Ef 1:9 4 Ń lꞌlung alum nyao, owo ḿ bahke kahne elkahne ename ni n kpꞌkahne nkpokosi nyi li bada Kraist, nyi Esowo behre no, 5 nyi á ki tiki lim ane ba jolo mahne mahne, bo kahn. Anv, yeblennge ka abarebare abatiingetib, a abanyehnamahr sehng go ege etohko.
6 Nkpokosi nyio li re, ane baka baka tob li elkv a Jus, bo fere jol ngubjing anyehng, fere bel nsol nyi Esowo nyame tong bo, nyi li goji Kraist, tib eji bo ma taame tv nnoobo etib. 7 Esowo lim-m re me n jol nlokeltum no nnoobo etib bio tib go nnoobo nyi á yar-m no, eji nsahm enye jo tib edu. 8 Jol eji me n li li nne no ga rede go ellong aneb Esowo,§3:8 1 Tim 1:12-15 Esowo ma-m ka nnoobo nyi m bahke jo tong ane baka baka bade afang nya Kraist, nya nne lꞌkꞌma ko gare, 9 fere lim ane kpee nyehn nkpokosi ejum nyi Esowo toobo no, fere behr mahne mahne, ye ji limi nsol kpee, 10 eji aneb ero lꞌwahng atul, a ajꞌjok ane ba li go ejahbetul Esowo tob kahn ana ajoobo elkahne nya Esowo li no.*3:10 1 Pit 1:12
11 Esowo limi ano, ana á tiri no wuku wuku, eji á ma lim re, lohko jol go etingitingi sehng goji Kraist Jisos Ntul ewahre, 12 ye ji ma wahng e ma bel esahb, mbang ma fere jol ka-r,†3:12 Jon 14:6; Rom 5:2 nyi li rehng goji Esowo, nyi e bahke ma sehng, kꞌfahl, tib eji e ma taame tv Jisos. 13 Owo wahnge n kp-n gboongo re, ntim ki-n woono tib go erem bi n kpꞌnyehne go egahne esi, bi li ellub enahne.‡3:13 Kol 1:24
Elkoro ni Jisos
14 Esi ejahne ji wahnge n kpo jamme alahng enyame go esamahr Esowo Nsoo, 15 bi gungu nnahb anyehng anyehng nyi li go ejahbetul, a nyi li go njini mbing enye.§3:15 Elt 17:28 16 N kpꞌgboongo Esowo bi kpi afang nyao nya ellub ene re, á ka-n eko, eji ń lꞌbel atahne go egahne atahng tib go ege etohko, 17 Kraist fere lene go egahna ntim tib go eltaame,*3:17 Jon 14:23 eji alohk enyahne lꞌyel rehng edi ji elkoro li no, nnahb ekahme tob kuumu go elkoro,†3:17 1 Kor 13:13 18 wahn fere bel nsahm nyi ḿ bahke kahne, a aneb Esowo bako kpee ana elkoro ni Kraist kpange no, fere lꞌlab, ana rahbe no, fere wꞌwahre,‡3:18 Jon 15:13 19 ń fere kahn elkoro ni Kraist ni gbale sehng elkahne anehng anehng, eji nsol kpee nyi Esowo kpi no lꞌrur go egahna ntim, 20 ye ji bahke ma lim sehnge ana ji e bahbe no, a ji e tiri no tib go nsahm nyi wob-r go atahng,§3:20 1 Kor 2:9 21 nong, á bel ellub goji aneb ero, a goji Kraist Jisos ngare anyehng anyehng tete go njinanjini. Emen

- Efesus
- <
- 3
- >

*3:1 3:1 Fil 1:7,13

†3:2 3:2 Elt 22:21

‡3:3 3:3 Ef 1:9

§3:8 3:8 1 Tim 1:12-15

*3:10 3:10 1 Pit 1:12

†3:12 3:12 Jon 14:6; Rom 5:2

‡3:13 3:13 Kol 1:24

§3:15 3:15 Elt 17:28

*3:17 3:17 Jon 14:23

†3:17 3:17 1 Kor 13:13

‡3:18 3:18 Jon 15:13

§3:20 3:20 1 Kor 2:9

© 2024 SCO