- Hibru
- <
- 13
- >

13
Elkpin ni kpo kor Esowo
1 Soren asi go elkoro ni abonane ebahne kpo kor-n.*13:1 Jon 13:34 2 Jo buumen re, li re wahn jo vvrv ajenne. Tibre egom jindiki jia, ji limi ano, fere vvrv babenjel, jol bo kahnem.
3 Jo buumen ane ba wob go ngbekobo, wahn jol ana ń tob wob ngbekobo a bo, wahn fere jo buumu ane ba bo kpꞌnohko bo, eji ń kpeke li go njini nyia.†13:3 Rom 12:15
4 Elbal li ejum ji bahke jo lub ane kpee go mbang anyehng anyehng. Kana lim erehbe! Tibre Esowo bahke lame aneb asꞌsa, a abalimerehbe.‡13:4 Ef 5:5
5 Nong, akpohko kꞌjo kor-n! Ji ń lꞌbel, nong, jo gbal-n. Tibre Esowo bungu re,
“Wa n nehm yake.
Wa n nehm sennge njahm.”
6 E lꞌlim ano, owo e bahke ma bung a esahb esahb re,
“Jehova wo li nkakebo ewame,
n nehm fahl, anv, jen ji nne bahk-m kpe ma lim?”§13:6 2 Kor 9:8
7 Jo buumen atubesi ebahne ba bungu alum Esowo tong-n. Jo tiren bade elkpin ebo, wahn fere jo tir bade ana bo kpo no, fere leeme ekakesehk ebo.
8 Jisos Kraist jꞌnehm ji jolo nyaane, á li ano lela, á bahke jolo ano ano go njinanjini.*13:8 Ell 1:8 9 Kana taame, ajoobo ntibi nyindikandiki wer-n tahm a nahne. Tibre nꞌnob re eltim tahn-n tib go nnoobo nyi Esowo, go nsol alehke sang. Tibre ane ba jo toono atahm nya li bada nsol alehke, nnoobo anyehng anyehng joom ka bo.†13:9 Kol 2:16-23 10 Abalimajom ba kpo loko go ebkpatahk Esowo, nsahm bo kpimm nyi bo bahke lehke ejum njom ji kun go egahre edi njom alimi. 11 Tibre enyam bi, ntubesi abalimajom jo ko alung ebo tib abiafem, yel a ma go edi ji kpꞌsahb bꞌbar, bi bi bo jo song jahm bo fi go esi mbang. 12 Owo wahnge Jisos nyehne erem go esi mbang,‡13:12 Mat 21:39; 27:31-33 eji á lꞌko alung mame yefono antahng, ru ane, bo bar go bo abiafem.
13 Nong, wahr tob lohngen je go ege go esi mbang, tob song bel esono jio jꞌje. 14 Tibre e kpimm ejahbe go njini nyia, ji bahke jolo ano ano, e kpꞌsebe na ejahbe ji kpꞌbake. 15 Nong, wahr soren asi, jo lim njom nyio nyi Esowo atehke ngare anyehng anyehng sehng goji Jisos, nyi lohngo re, wahr jo yiimi ntianse nyi mbing enye go egahre anyo. 16 Kana yini nnoobo alimi, wahn fere jo kak atemtem ebo. Tibre ajom ana nyao nya kpo kor Esowo.§13:16 Rom 12:1
17 Jo kaken atubesi ebahne, wahn fere woomo bo go elwo. Tibre bo ba kpꞌbaabe atohko enyahne, eji bo li ane ba Esowo bahke bahbe bo bade ana bo limi no. Ń lꞌlim ano, bo bahke jo lim eltum ebo go eyebatahng. Tohko jol ano, bo bahke jo lim eltum ebo a aromo go nnyo. Nyaa, nnoobo anyehng anyehng wahn nehm ka.
18 Jo kaken ero tv-r! Tibre e kpꞌkahne re, ntim enyahre li saang, eji e kpꞌsebe re wahr lim ji kpꞌnobo ngare anyehng anyehng.*13:18 2 Kor 8:21 19 N kp-n sahb gbꞌgboongo re wahn jo lim ano, eji Esowo lꞌgulu elfeere a name ba ka-n.
Esꞌkohro nnyo akake
20 Nong, Esowo elkoono bi nyahme Ntul a Jisos go elkv, ji li egburu mbaabebul tib go alung ma egbanngalung ji li go njinanjini†13:20 Jon 10:11; 1 Pit 2:25 21 ka-n ejum ajehng ajehng ji kpꞌnobo, eji ń lꞌmal jo lim mbang enye, á fere lim eltum go egahne atahng, toono o, ń lim ji kp-e koro sehng goji Jisos Kraist.‡13:21 Fil 2:13 Nong, ellub jol ka-e go njinanjini. Emen.
22 Abonanee, n kp-n gboongo re, wahn lub wuk erehke jia, tibre n nyono mmonkpehrekahba mmonwer tv-n. 23 N kpꞌsebe re wahn kahn re, mmonanne ewahre Timoti, bo m-e yehke go ngbekobo. Á lꞌgulu elbake, m bahk-e koko ba a ne, n lꞌba, ba nyehn-n.
24 Kaken atubesi ebahne kpee nnyo, a aneb Esowo kpee, a abonane ebahre ba li go Itali kp-n tob kak nnyo.
25 Nong, nnoobo nyi Esowo jol a nahne, wahn ane kpee. Emen.

- Hibru
- <
- 13
- >

*13:1 13:1 Jon 13:34

†13:3 13:3 Rom 12:15

‡13:4 13:4 Ef 5:5

§13:6 13:6 2 Kor 9:8

*13:8 13:8 Ell 1:8

†13:9 13:9 Kol 2:16-23

‡13:12 13:12 Mat 21:39; 27:31-33

§13:16 13:16 Rom 12:1

*13:18 13:18 2 Kor 8:21

†13:20 13:20 Jon 10:11; 1 Pit 2:25

‡13:21 13:21 Fil 2:13

© 2024 SCO