- Galesa
- <
- 5
- >

5
Ana Kraist ma-r lim, e ma for
1 Yiimen go elforo ni Kraist ma-n lim, ḿ ma for. Kana kpe taame, kpe jol aju.*5:1 Kol 2:16
2 Me Pol, me wo kp-n tongo re, Ń lꞌtaame re bo yehk-n nrur, lohngo re, Kraist, nnoobo anyehng anyehng wahn á nehm ka. 3 N kpꞌkpeke bung tong nne awohng awohng no lꞌtaame, bo yehk-e nrur re, á bahke tiki bum atahm kpee. 4 Wahn jia ji kpꞌsebe re wahn li eno go esamahr bi Esowo tib go atahm abumu, wahn ebyaame a Kraist, fere yake nnoobo nyi Esowo.
5 Tibre go nsahm Etingi Etohko, a eltaame ni e kpꞌtaame tv Jisos e kpꞌsiki ji e kpꞌkunu ekpu, ji li eno ji e bahke lehke go esamahr bi Esowo. 6 Go ejang bi Kraist, afi nne yehke nrur, afi á yehkem, nsehng anyehng anyehng limm. Nsehng li go eltaame ni nne kpo taame tv Jisos, eji á kpꞌlimi ejum ajehng ajehng go elkoro.†5:6 1 Kor 7:19
7 Ń jo limi nob nob. Nne awo kpan-n re wahn kꞌkpe toono etingitingi mbang?
8 Ane ba kpo nok re bo senng-n eltim, alum nnyo ebo lohngem goji Esowo bi kp-n lungu. 9 Abon ayist ntiil kpo lim ebred kohro kohro tung.‡5:9 1 Kor 5:6; Mat 16:12 10 Tib eji e li ajehng a Ntul a Jisos, owo wahnge n kp-n bumu go etingitingi re, ń nehme tir ejahne ejahne, me n tir ejame ejame. Wo, nne no lꞌlim re, amahr bil-n, Esowo bahk-e kake erem, afi á jolo elkohn nne awo.§5:10 2 Kor 11:15 11 Abonanee, li re n kpꞌkpeke bung alum Esowo nyao nya nrur ayehke, kehn bo m-e nehme kpe nohk. Li re n kpꞌkpeke lim ano, kehn ekros ji Kraist ji n kpo bung alum Esowo bade, nehme kpe jol ana esiti mbang.*5:11 1 Kor 1:23 12 Kor-m kor re, ane ba kpo lim re, amahr bil-n, bo tob fang elbo.
13 Abonanee, Esowo lung-n re wahn for. Kana rod elforo ni ḿ ma for bum ana ejum ji ḿ bahke jo laange kunu, fere jo lim ji kpꞌkoro agubjing enyahne. Ga nob re wahn bel elkoro atemtem, eji ń lꞌjo loko atemtem.†5:13 1 Kor 10:23-24; 1 Pit 2:16 14 Tibre nne no lꞌbum ellum nia ni bungu re, “Nne ebjing ewa jo kor-a ana ebjing eba,” á li nne no ma bum atahm kpee. 15 Ń lꞌjol ana enyam bi kpo tokko atem, fere jo mele atem, jo kunen ekpu, eji ń lꞌkꞌrannge atemtem.
Etohko, a ngubjing
16 Ji n kpꞌbungu a li re, wahn jo jen go etohko ji Esowo, eji ń lꞌkꞌjo lim ji kpꞌkoro agubjing enyahne. 17 Tibre ntir nyi ngubjing limm ana ntir nyi etohko. Ntir nyi etohko limm ana ntir nyi ngubjing. Bo li go ekv atemtem, owo wahnge ń lꞌkꞌjo ma lim ji kp-n koro.‡5:17 Rom 7:15,23 18 Etohko lꞌjol ntubesi ewahne, ń nehm kpe woomo go elwo ni atahm.
19 Nsol nyi ngubjing eblennge gbuul, ana erehbe, asꞌsa, nsol nyi ki li saang, elfamme yannge, 20 eblom ajomo, ntaane alimi, ekv akoko, ntaange ataange, ala ateele, eltim arake, eltiiri elne elne, nyꞌyabe, eljolo go nlong a nlong, 21 amahr abaare, ane awulu, amahm awoko fere jo bꞌbuumu, nkak alimi nyi kpo jen a abiafem, a nsol nyindiki nyi tob li ana fvfo. N kp-n rehke ana m ma-n tohko rehke wuku wuku. Tibre ane ba lꞌjo lim elkohn nsol nyia nehm li etul bi Esowo.§5:21 1 Kor 6:9-10; Ef 5:5; Ell 22:15
22 Akab nya etohko nya a, elkoro, eyebatahng, elkoono, elkpuumu, eljini anobo, nnoobo alimi, eltaame, 23 eljolo soom, a elbobo ni nne bahke jo bob elne.*5:23 Ef 5:9 Ntahm anyehng anyehng limm, nyi kpo sahde nsol nyia.†5:23 1 Tim 1:9
24 Ane ba li ka Kraist Jisos, bobkum agubjing ebo go ekros, a nsol nyi kpo melle ane go eltim, go nsol nyi kpo sahb kꞌkor bo go ellimi.‡5:24 Rom 6:6; Kol 3:5
25 Ana Etingi Etohko ma-r ka elkpin, nong, wahr tob jenen a ne.§5:25 Kol 2:6 26 Nong, wahr kꞌjo geere kak nsol nyi ki li ejumjum, fere jo seb atemtem aweele, fere jo baare amahr go nsol atem.

- Galesa
- <
- 5
- >

*5:1 5:1 Kol 2:16

†5:6 5:6 1 Kor 7:19

‡5:9 5:9 1 Kor 5:6; Mat 16:12

§5:10 5:10 2 Kor 11:15

*5:11 5:11 1 Kor 1:23

†5:13 5:13 1 Kor 10:23-24; 1 Pit 2:16

‡5:17 5:17 Rom 7:15,23

§5:21 5:21 1 Kor 6:9-10; Ef 5:5; Ell 22:15

*5:23 5:23 Ef 5:9

†5:23 5:23 1 Tim 1:9

‡5:24 5:24 Rom 6:6; Kol 3:5

§5:25 5:25 Kol 2:6

© 2024 SCO